Mwandishi Wetu, Dar es Salaam Mwenyekiti wa Bodi ya Ushauri ya Wakala wa Huduma za Misitu Tanzania (TFS) Brigedia Jenerali Mbaraka Mkeremy amesema taasisi hiyo inafanya kazi kubwa kuhakikisha inasimamia rasilimali za misitu zilizopo ili ziwe endelevu kwa kizazi cha sasa na kijacho.  Brigedia Jenerali Mkeremy ameyasema hayo akiwa kwenye  Msitu wa Hifadhi ya Mazingira asili ya  Kalambo ikiwa ni sehemu ya ziara yake ya kutembelea maeneo ya hifadhi za misitu na mashamba ya miti ya serikali. Amesema uamuzi wa serikali kuupandisha  hadhi msitu wa  Kalambo kuwa msitu wa hifadhi ya mazingira  asili ni jitihada za kuhakikisha maporomoko ya mto huo yanahifadhiwa na kusimamiwa ipasavyo. Amesema ni wakati sasa kwa Watanzania kuanza kuwa na utamaduni wa kutembelea hifadhi hiyo ili kujionea maajabu ya maporomoko hayo. “Eneo hili linavutia na zuri kwa utalii, nitowe wito kwa Watanzania wakiwa katika siku za mapumziko na sikukuu  kutembelea na kushuhudia maajabu ya maporomoko haya ambayo yameshatangazwa na Shirika la Umoja wa Matifa la Elimu, Sayansi, na Utamaduni (Unesco) kuwa ni urithi wa dunia. “Niwapongeze TFS kwa ujenzi wa ngazi zenye urefu wa mita 1,277 zinazoshuka hadi kwenye maporomoko haya yanayomwaga maji ziwa Tanganyika.  Nimeambiwa kuwa katika ngazi za kushuka chini kwenye maji kuna sehemu kuu tatu, ya kwanza unapotoka kwenye maji imepewa jina la Waziri wa Maliasili na Utalii, “Kigwangala view point” napendekeza katika “view point” ya  pili  ambayo ni ya kwanza unapoteremka ngazi iitwe Dos Santos View point na ya tatu  inayofuatia iitwe, “Mkeremy view point,” amesema. Kwa upande wake Kamishna Mhifadhi wa Misitu, Profesa Dos Santos Silayo amesema TFS imeweka mikakati kadhaa katika kuhakikisha misitu yake inaingiza mapato ya kutosha kupitia huduma za utalii sambamba na kuuza mazao ya misitu.